stanford-oval/wikipedia huggingface dataset:
קילווג

| --- | --- |

קילווג, כפי שנראה בחוברת Superman\Batman #29. אמנות מאת אית'ן ואן סקייבר.
 סוג:  גיבור-על
 הוצאה לאור:  DC קומיקס
 הופעה ראשונה:  Green Lantern Corps #201 (יוני 1986)
 יוצרים:  סטיב אנגלהארט, ג'ו סטאטון
 דיבוב:  מייקל קלארק דנקן, "גרין לנטרן"
 מידע
 שם אמיתי:  קילווג
 כינויים:  הפקח האפל
 סטטוס:  פעיל
 מקצוע:  קצין, גיבור-על
 כוחות:  טבעת הכוח הירוקה, גאון ברמה אינטלקטואלית, כוח וסיבולת-על.
 חבר בקבוצה:  חיל הפקחים הירוקים
 חבר לשעבר בקבוצה:  השומרים החדשים ליגת הצדק בע"מ
 דמויות קשורות
 אויבים:  Arkillo 
 
קילווג (באנגלית: Kilowog) הוא דמות בדיונית של גיבור-על חייזרי המופיע כחבר חיל הפקחים הירוקים בחוברות הקומיקס גרין לנטרן של חברת DC קומיקס. הדמות הופיעה לראשונה בחוברת Green Lantern Corps #201 מיוני 1986, ונוצרה בידי הכותב סטיב אנגלהארט והמאייר ג'ו סטאטון. את דמותו בסרט הלייב אקשן "גרין לנטרן" מדבב השחקן מייקל קלארק דאנקן.
ביוגרפיה בדיונית > מקור

קילווג הוא מדען הנדסה חייזרי מוכשר מכוכב הלכת בולובקס ויק (Bolovax Vik), הממוקם בסקטור 674. חזותו כשל חזיר, והוא עצום בגודלו וחייתי. הוא ידוע בקרב חיל הפקחים הירוקים כמאמן הראשי של חניכים חדשים. הוא עצמו אומן בידי גרין לנטרן בשם ארמיי (Ermey). במהלכו של אימון מפרך, ארמיי וקילווג עזרו לעצור מתקפה על חברי חיל נוספים יחד עם החניכים החדשים, כאשר אחד מהם היה הפושע לעתיד סינסטרו. ארמיי נפצע אנושות בקרב, ושיבח את קילווג בשל מעלותיו, מציין בכך שלקילווג יש את כל מה שנחוץ כדי להיות מנהיג. בנוסף לשירותו המכובד, קילווג העביר את מירב זמנו באימון חניכים חדשים בכוכב הלכת אואה על השימוש בטבעת הכוח. הוא שימש גם כמאמנו הראשון של האל ג'ורדן הצעיר, מחליפו של אבין סור מסקטור 2814 (כדור הארץ). קילווג וחניכו החדש התעמתו מול רוצחו של אבין סור, הפושע הבין-גלקטי ליג'יון, בסיפור שחר הברקת.
ביוגרפיה בדיונית > משבר

במהלך המשבר בעולמות האינסופיים, בולובקס ויק הושמד. הדבר השפיע עמוקות על קילווג, שגזעו חי בסגנון חיים קהילתי, וכעת הוא נותר האחרון. אולם, עם השמדת עולמו, הוא הצליח לשמר את כלל האוכלוסייה - המונה מיליונים - על ידי אגירת תמצית חייהם בטבעת הכוח שלו.
המשבר הביא לחלוקתם של שומרי היקום לסיעות. שישה מהם התפצלו מהקבוצה המקורית, וכמו אחיהם "המפקחים" יצרו חיל משלהם כדי להילחם בכוחותיו של אנטי-מוניטור. אולם, חמישה מהם נהרגו זמן קצר לאחר שגייסו את חבר החיל הראשון והיחיד גאי גרדנר, ומספרם החל להדלדל (רק 22 שומרים שרדו מתוך 36). החיל עצמו גם סבל אבדות. לבסוף, השומרים החליטו לסיים את תקופת מנהיגותם, ועזבו למימד אחר עם בנות זוגם הזאמארונות.
ביוגרפיה בדיונית > חייו בכדור הארץ

לפני עזיבתם, שומרי היקום מודיעים לפקחים הירוקים כי החיל כעת עומד לניהולם, וכי הם אינם מוגבלים יותר לסקטור מסוים בחלל. כשהוא מוצא את עצמו נודד בין מערכות הכוכבים ללא עולם בית משלו, ולאחר שאינו נדרש יותר לשמש כמאמן בכוכב אואה, קילווג עובר לכדור הארץ יחד עם ג'ורדן ואחרים המחפשים לקבוע בו את מושבם. בתחילה, מראהו החייזרי של קילווג הפחיד את תושבי הארץ, אולם הוא עד מהרה הפך לסלבריטי לאחר שהביס את היד השחורה בקרב מעל אצטדיון אנהיים. הוא הוזמן בידי הק.ג.ב. להתגורר בברית המועצות, בעיקר משום שקהילת בולובקס ויק דמתה בארגונה לקומוניזם. במהלך שהותו שם, קילווג עזר ביצירתו של כוח גיבורי על בשם "הרוקט רדס" (Rocket Red Brigade). בסופו של דבר, קילווג התפכח מאשליותיו להפוך את ברית המועצות לבית שני לו ולמשטר הקומוניזם שלה.
במהלך הרפתקאותיו עם הפקחים הירוקים של הארץ, קילווג מצא כוכב לכת בסקטור 872 שמצא אותו מתאים לשמש כבולובקס ויק 2. הוא יצר מחדש את עולמו בזכות הידע האצור בטבעת הכוח שלו, אלא שעולם חדש זה הושמד בידי הגרין לנטרן העריק סינסטרו. הטראומה שנגרמה לקילווג עקב כך דחפה אותו לכדי שיגעון, אך הוא חזר לדרך הישר בזכות חברתו לחיל אריסיה, אליה ביטא את אהבתו. כמו כן, הוא נתמך בידי חברי חיל אשר התאמצו להיות בקרבתו, היות שידעו כי גזעו של קילווג חי בקבוצות.
מעט לאחר הרפתקה זו, חיל הפקחים הירוקים הושמד אף הוא כאשר הוא נבחר לשמש כמוציא לפועל של גזר דינו של סינסטרו בעוון פשעים נגד האנושות. הדבר הביא לתגובת שרשרת אשר ביטלה את כוחן של רוב טבעות הכוח הירוקות ושל סוללת הכוח הראשית באואה. קילווג חזר לכדור הארץ עם ג'ורדן והחל לעבוד עם ליגת הצדק בע"מ של מקסוול לורד.
ביוגרפיה בדיונית > דמדומי הברקת

כאשר החיל החל להתרחב פעם נוספת, קילווג חזר לאואה כדי לאמן דור חדש של פקחים ירוקים. במהלך סיפור "דמדומי הברקת", פקחים ירוקים רבים נשלחו לעצור את ג'ורדן, שדעתו נטרפה עליו. האחרון שהתעמת מולו היה קילווג, שניסה למנוע ממנו לספוג את מלוא כוחה של סוללת הכוח הראשית, אך ללא הועיל. ג'ורדן השמיד את סוללת הכוח הראשית וקילווג התפורר מפרץ אנרגיה של טבעת הכוח של ג'ורדן. שומרי היקום הקריבו את חייהם בכך שאיחדו את כוח חייהם לכדי יצירתה של טבעת כוח אחרונה. שומר היקום האחרון שנותר היה גאנטת, שהעניק אותה לקייל ריינר.
ביוגרפיה בדיונית > הפקח האפל

חברי חיל הפקחים הירוקים שנותרו בחיים כתוצאה מהמפגש עם ג'ורדן ואיבדו את טבעותיהם התגודדו יחדיו כ"אחוות הלהבה הקרה" ויצרו ישות תבונתית בשם "הפקח האפל" מהאנרגיה שנותרה מקילווג כדי שיצא בעקבותיו של ג'ורדן. כשג'ורדן הפך לספקטר, הוא שכנע את חברו טום קלמקו לתקן את עוולותיו כנגד חיל הפקחים הירוקים. קלמקו השתמש בטבעת הכוח הישנה של ג'ורדן כדי לבנות מחדש את אואה ואת סוללת הכוח הראשית. הדבר איפשר לרוחו הנוקמת של קילווג לנוח. זמן קצר לאחר מכן, נשמתו חזרה לחיים בידי ריינר וגאנטת.
ביוגרפיה בדיונית > החיל החדש

חיל הפקחים הירוקים הוקם מחדש לאחר החייאתו מחדש של ג'ורדן, וקילווג שב לשמש כסמל אימונים לחניכים חדשים. בסיפור המשבר האינסופי, קילווג שיחק תפקיד מרכזי יחד עם קייל ריינר במלחמת ראאן-תאנאגאר. בחוברת Superman\Batman #30 משנת 2007, משתלט על קילווג כוח שהופך חייזרים בעלי כוחות לעוינים כלפי בני אדם. הוא מנסה להסיט את סופרמן מדרכו הישרה, אך אין הוא מצליח בכך. מתברר בהמשך שקילווג ושאר החייזרים מושפעים בידי היצור דספרו וצבא של חייזרים. האיום נוטרל במהרה בידי סופרמן ובאטמן.
בחוברת Green Lantern Corps #11, קילווג נדחף שוב למעשים נפשעים בידי כוכב הלכת התבונתי מוגו, שהושפע זמנית מהישות דספוטליס. הוא הופך לקסנופובי השונא את שומרי היקום והחיל. במהלך מלחמת חיל סינסטרו, קילווג היה בקו החזית בקרב נגד מוגו. כאשר הקרב עבר לכדור הארץ, הוא נלחם נגד ארקילו - מקבילו מחיל הפקחים הצהובים של סינסטרו. הוא הביסו והשמיד את טבעת הכוח שלו. לאחר הקרב, הוא נראה על הכוכב מוגו כשהוא סועד בחברתם של בני משפחתו, שנוצרו אנרגטית מטבעת הכוח שלו.
ביוגרפיה בדיונית > הלילה האפל ביותר

במהלך אירועי הלילה האפל ביותר, פולש לאואה שובל של טבעות כוח שחורות, שהופכות את חברי החיל המתים לפקחים שחורים. קילווג מותקף על ידי הפקח השחור ארמיי, שמתעמר בו על שלא מנע את מותו ושהציל את סינסטרו, בכך תלה את האשמה למותם של רבים בידי סינסטרו על קילווג. מאוחר יותר, הפקחים השחורים מנסים לספוג את כוחה של סוללת הכוח הראשית, וקילווג ושאר חברי החיל מנסים להגן עליה. לאחר מאורעות אלו, קילווג מחליט כי אין הוא מעוניין להמשיך בתפקידו כסמל אימונים ומעניק את הזכות לידי הרובוט סטל.
ביוגרפיה בדיונית > מלחמת הפקחים הירוקים

כאשר קרונה פותח במתקפה על חיל הפקחים הירוקים על ידי כך שהוא משחית את סוללת הכוח הראשית בעזרת פאראלקס, ישות הפחד הצהובה, קילווג הוא הפקח החייזרי היחיד שאינו מושפע מכך עקב ניסיונו הקודם עם הישות. אולם עד מהרה, קרונה מגלה את נסיבות התנגדותו ועונד לו בכוח טבעת.
בעקבות המלחמה, קילווג מנסה להתפטר מהחיל לאחר ששומרי היקום משחררים את האל ג'ורדן מתפקידו ומאפשרים לסינסטרו להמשיך ולתפקד כפקח ירוק. סאלאאק משכנע אותו לסגת מהחלטתו כיוון שהחיל יזדקק לכל העזרה שרק אפשר בעקבות השמדתו של כוכב הלכת מוגו, שהיה אחראי למציאת מגויסים חדשים לחיל הפקחים הירוקים.
זיהום ימי בישראל

ניקוי חוף הים בבת ים מזפת.
זיהום ימי בישראל הוא בעיה אקולוגית חמורה ושכיחה במקורות מים בישראל. זיהום ימי משפיע על מי השתיה,
משום מיקומם של מתקני התפלה בישראל לחופי הים התיכון, על המגוון האקולוגי, תיירות, נופש ועל פרנסת הדייגים. זיהום ימי בישראל מתייחס לעיתים גם לזיהום של חוף הים עצמו, ולא רק למי הים.
אורך רצועת החוף של ישראל הוא כ-170 ק"מ הכוללים שמורות טבע, נמלים מסחריים, מרינות, וחופים חופשיים לציבור. לאורכה של רצועת החוף ישנם לא מעט אזורי תעשייה, מסחר ומגורים שמהווים גורם עיקרי להתפתחות הזיהום.
שטח הים התיכון הוא רק 0.7% משטח כלל הימים בעולם, אך תנועת הדלק בים התיכון כוללת 30% מהנפח העולמי.
הים התיכון הוא אגן סגור, במיוחד בחלקו המזרחי ולכן קצב יציאת המזהמים מהים התיכון ומיהולם באוקיינוס הוא קטן.
מקורות הזיהום הימי

מקורות הזיהום הימי בישראל הם:
נחלים מזוהמים הזורמים לים התיכון.
מכוני טיהור שפכים ומערכות ביוב שלא עומדות בעומס השפכים ומזרימות תשטיפי פסולת לערוצי הנחלים ו/או ישירות לים.
זיהומי ים בעקבות פעילות ימית: דליפות מאוניות של שמנים או דלקים.
עודפי דשנים שנשטפים לתוך הים.
בריכות הדגים מזהמות את הים התיכון וייתכן שכלובי הדגים הם מקור לזיהום של הים באילת.
פסולת הנזרקת או מושארת בחוף הים.
בקצה הדרומי של החוף הים תיכוני הישראלי נוכחים שני גורמי סיכון לאיכות מי הים ולחופים: האחד, משבר המים ברצועת עזה - מתקן התפלה אשקלון, האחראי להתפלת כ–20% מהמים בישראל, הושבת כמה פעמים בגלל זיהום חיידקי קולי צואתי. מקור הזיהום, ככל הנראה, בשפכים לא מטופלים מעזה שהוזרמו לים התיכון. והשני, מסוף ונמל נפט - קצהו של צינור המשמש להעברת נפט גולמי מנמל אילת שבים סוף לנמל קצא"א באשקלון.
חוקים תקנות סביבתיות מסגרות ומימון

מדינת ישראל חתומה על אמנת ברצלונה להגנה על הים התיכון. בעקבות החתימה על אמנה זו נחקקו חוקים שמטרתם הגנה על הים התיכון:
פקודת מניעת זיהום הים בשמן 1980,
החוק למניעת זיהום ים (הטלת פסולת) 1983
החוק למניעת זיהום הים ממקורות יבשתיים 1988
פקודת הנמלים ותקנותיה
חוק שמירת הניקיון
חוקים תקנות סביבתיות מסגרות ומימון > התוכנית הלאומית למוכנות ותגובה לטיפול באירועי זיהום ים בשמן (התלמ"ת)

מסגרת ארגונית המאגדת את הגורמים השונים הפועלים למוכנות ותגובה לאירועי זיהום ים בשמן. תוכנית זו היא חלק מהתארגנות אזורית לטיפול משותף וסיוע הדדי בעת אירועי חירום של זיהומים גדולים. פותחה על ידי היחידה הארצית להגנת הסביבה הימית במשרד להגנת הסביבה ומבוססת על היערכות בציוד, בכוח אדם ובתרגול של הגופים המעורבים בתגובה לאירוע זיהום, כאשר האחריות מתחלקת בין הגורמים.
חוקים תקנות סביבתיות מסגרות ומימון > הקרן למניעת זיהום ים

הוקמה ב-1979 מתוקף פקודת מניעת זיהום מי ים בשמן (נוסח חדש) התש"ם-1980 ו"תקנות שפיכתם של שמנים לתוך מי הים (הקמת קרן למניעת זיהום ים), התש"ם-1979". פועלת תחת המשרד להגנת הסביבה ונכון לפברואר 2022 מחזיקה בקופתה 70 מיליון שקלים לטענת המשרד להגנת הסביבה ו-100 מיליון שקלים לטענת משרד האוצר, שאמורים לממן את היחידה הארצית להגנת הסביבה הימית. הקרן ממומנת מאגרות שמשלמים הנמלים, כספי היטלי הזרמה לים (מקור ההכנסה העיקרי של הקרן שהולך ומדלדל), קנסות שהוטלו על גופים המפרים את החוק ומזרימים שפכים לים (בוצת השפד"ן שאיננה מוזרמת לים יותר), תקציב ממשלתי, תרומות ועוד. לאחר ארבע שנים ללא דיווח לוועדת הפנים והגנת הסביבה של הכנסת התברר, בדיווח לוועדה בנובמבר 2020, שקצא"א לא הסדירה חובותיה לקרן מזה כשנתיים ואסדות ומתקני הפקת הגז המזרימים לים תוצרים תחת היתר, אינם מחויבים כלל באגרה מאחר שהמחוקק לא הגדיר זאת בתקנות הנדרשות.
טכנולוגיות לטיפול בזיהום ימי

PRP - מיקרו-קפסולות בטכנולוגיה שנאס"א פיתחה משעוות דבורים בעלות מרכז חלול. חומר זה צף על גבי המים, זיהום הנפט נכנס לתוכן והשעווה עצמה מהווה מצע לגדילת והתפתחות חיידקים זוללי נפט שמאיצים את פירוק כתם הנפט.
OIL SPONGE - מדובר למעשה בחומר שסופח את כתם הנפט, ומכיל תרביות של מיקרובים שמסוגלים לפרק דלקים, שמנים, שומנים תוצרי תעשיית הנפט במהירות וביעילות.
Oil Removal Pom Poms - צבר של מעין שרוכים בעלי יכולת ספיחה ומשיכה של הנפט, השמנים, הדלקים ושאר תרכובות שמקורן בנפט ומונעים מכתם הנפט להתפשט על פני המים.
Scimmers - אמצעי שאיבה ביניקה לאיסוף וסילוק מי פני השטח המזוהמים בנפט או שמן .
דיספרסנטים - קבוצת כימיקלים המיועדים להיות מרוססים על פני כתם שמן בים כדי להגביר את תהליך הפיזור (דיספרסיה) הטבעי. חומר זה עוזר לשמן להתפזר לטיפות קטנות שיגרמו נזק מועט יחסית לבעלי החיים בים.
אירועי זיהום ימי בישראל

מספר אירועי זיהום בולטים בהיסטוריית מדינת ישראל:
הטבעת אניית הנשק אלטלנה מולי חופי תל אביב 15 ביוני 1948.
חוף שרתון בת"א נסגר לרחצה 7 במאי 2001 בעקבות פריצת קו ביוב.
חוף אכזיב נסגר לרחצה 21 ביוני 2006
חוף קריית חיים נסגר לרחצה במהלך חודש ספטמבר 2007 נוצר זיהום חול בחוף קריית חיים עקב דליפה של דלק כתוצאה מהתנגשות בין שתי אוניות וטביעת אחת מהן בפתח נמל חיפה. התוצאות של אירוע זה עלולות היו להיות חמורות ולהוות נזק סביבתי גבוה גם לים וגם לקרקעות הסמוכות אליו, אילולא טיפול חירום בשילוב טיפול ביולוגי שנעשה בשטח על ידי צוות של מומחים. שיקום הקרקע יבוצע באמצעות טכנולוגיה ביולוגית שפותחה במסגרת שיתוף פעולה ישראלי אמריקאי. התהליך נמשך כשלושה חודשים. הוכחה להצלחת התהליך היא אנליזות של דוגמאות חול מורכבות שנלקחו. בתחילת האירוע הן הראו ערכי TPH, כלל פחממנים שמקורם בדלקים, גבוהים מאוד החורגים מהמותר. טכנולוגיית הטיפול שהצוות בחר לעבוד איתה היא חומרים בעלי יכולת טיפול ביולוגי: PRP ו-Oil sponge על מנת לטפל בבעיה אקולוגית זו. הנתונים כפי שנאספו בתקופת הטיפול שהחל באוקטובר 2007 עד לינואר 2008 מראים ירידה של כ-99.35% בתקופה של 75 ימים ב-TPH. ירידה משמעותית זו בריכוז הTPH הובילה למצב שריכוז המזהם הוא מתחת לערכי הסף של המשרד להגנת הסביבה שעומד על 100 TPH באזור מגורים.
זיהום ים בחוף אלמוג 2011 . חמישה טון של מזוט שככל הנראה אונייה טורקית שחררה, צפו על פני המים ויצרו כתם שחור. במסגרת האמצעים לטיפול בזיהום שאבו את מי פני השטח של הים, השתמשו בחומרים סופגים מיוחדים כגון PRP ו-OIL SPONGE, והשתמשו במחסומים צפים במטרה למנוע את התפשטות כתם המזוט על פני המים. לאחר מכן החומרים שספחו את הזיהום הועברו לטיפול ביולוגי ב"אפעה" .
1 ביולי 2013 חוף השרון בהרצליה נסגר בעקבות זיהום משפכים
17 ביוני 2015 חוף קריית חיים נסגר לרחצה בעקבות הזרמת שפכי מט"ש לים.
חוף ניצנים נסגר ל-70 ימים בעקבות זיהום 2015 .
זיהום מים בחופי הקריות שמקורו בפיצוץ צינור נפט תת-מימי שנגרם על ידי האונייה המתחזקת אותו תקלה - ב-05.07.16 2015
זיהום מים חמור בחוף פלמחים שמקורו בזרימת קלחין רבים בנחל שורק פורסם ב-16.03.16 2016
זיהום מים בחופי הקריות שמקורו בפיצוץ צינור נפט תת-מימי שנגרם על ידי האונייה המתחזקת אותו תקלה ב-05.07.16 2016
זיהום מים בחופי אביב וירושלים בתל אביב שמקורו בתקלה בתחנת שאיבה פורסם ב-2016
אסון הזיהום הימי בזפת לאורך חופי ישראל (2021)
ראו גם

זיהום מים
אמנת ברצלונה
משבר המים ברצועת עזה
לקריאה נוספת

זיהום מים באקו-ויקי
אמנת ברצלונה
הערות שוליים

↑  אמנת ברצלונה
↑  פקודת מניעת זיהום הים בשמן, המשרד להגנת הסביבה, 1980
↑  החוק למניעת זיהומי ים (הטלת פסולת) 1983
↑  המאגר המשפטי נבו, החוק למניעת זיהומי ים ממקורות יבשתיים 1988
↑  פקודת הנמלים ותקנותיה
↑  חוק שמירת הניקיון
↑  הסבר על PRP מהאתר של נאס"א
↑  הסבר על OIL SPONGE באנגלית
↑  חוף אכזיב נסגר לרחצה בשל זיהום ממושך במים - וואלה חדשות, באתר וואלה, 21 ביוני 2006
↑  אורה קורן, איזיטופ תטהר את מפרץ חיפה, באתר הארץ, 18 בספטמבר 2007
↑  הגדרת TPH
↑  יעל דראל, מזוט דלף לים ליד שמורת האלמוגים באילת, באתר ynet, 24 ביוני 2011
↑  Nana, חדשות נענע 1.7.2013
↑  ynet, מירית פנחס, 17.6.2015
↑  המאבק המכוער מאחורי חוף ניצנים היפיפה, שמוליק חדד 25.5.2015
↑  קנס בסך 2.7 מיליון ₪ לנמל אשדוד בשל זיהום ים, הודעות לתקשורת, יאיר קראוס 15.12.2015
↑  מים צהובים: זיהום חמור בפלמחים, תמיר סטיינמן 6.3.2016
↑  נפט דלף במפרץ חיפה, "לא להתרחץ בקריות", יאיר קראוס 5.7.2016, באתר nrg
↑  רותם אליזרע, איתי בלומנטל ואילנה קוריאל, בשיא החום: אסור לרחוץ בחופים בתל אביב, באתר ynet, 2 באוגוסט 2016
ג'וני קוויק

| --- | --- |

ג'וני קוויק מתור הזהב של הקומיקס, כפי שהופיע על עטיפת החוברת All-Star Squadron #65 מינואר 1987, אמנות מאת ארוול ג'ונס.
 סוג:  גיבור-על (גרסת תור הזהב) נבל-על (גרסאות העידן המודרני)
 הוצאה לאור:  DC קומיקס
 הופעה ראשונה:  צ'יימברס: More Fun Comics #71 (ספטמבר 1941) ג'וני קוויק מהמשכיות ארץ-3: Justice League of America #29 (אוגוסט 1964) אלן: Justice League Vol.2 #23 (אוקטובר 2013)
 הופעה אחרונה:  צ'יימברס: Impulse #11 (פברואר 1996) קוויק: Crisis on Infinite Earths #1 (אפריל 1985) אלן: Forever Evil #6 (מאי 2014)
 יוצרים:  מורט ויזינגר (צ'יימברס) גרדנר פוקס, מייק סקווסקי (קוויק) גרדנר פוקס, מייק סקווסקי, ג'ף ג'ונס, אייבן רייז (אלן)
 מידע
 שם אמיתי:  ג'ונתן צ'יימברס ג'ונתן אלן
 סטטוס:  לא פעיל
 מקצוע:  גיבור-על, צלם
 כוחות:  מהירות-על
 חבר לשעבר בקבוצה:  צ'יימברס: חברת הצדק של אמריקה, יחידת אול-סטאר, חיל הפקחים השחורים קוויק ואלן: סינדיקט הפשע של אמריקה
 אזרחות:  ארצות הברית 
 דמויות קשורות
 משפחה:  צ'יימברס: ליבי לורנס (גרושה) ג'סי צ'יימברס (בת) ריק טיילר (חתן) רקס טיילר (גיס) ג'יימס לורנס (חותן, מת)
 אויבים:  Zyklon 
 
ג'וני קוויק (באנגלית: Johnny Quick) הוא שמן של מספר דמויות בדיוניות המופיעות בחוברות הקומיקס פלאש ביקום DC של DC קומיקס. הדמות הופיעה לראשונה בחוברת More Fun Comics #71 מספטמבר 1941 ונוצרה על ידי מורט ויזינגר.
ג'וני קוויק הוא האלטר אגו אותו חלקו שלוש דמויות, כאשר הראשון מביניהם היה גיבור-על מתור הזהב של הקומיקס, בעוד השניים האחרים הופיעו בעידן המודרני של הקומיקס והיו נבלי-על השייכים לסינדיקט הפשע של אמריקה מארץ-3.
הרפתקאותיו של ג'וני קוויק מתור הזהב שוכתבו בחוברות All-Star Squadron בעקבות המשבר בעולמות האינסופיים בהמשכיות ארץ-2.
ביוגרפיה בדיונית > ג'ונתן צ'יימברס > לפני המשבר

ג'ונתן צ'יימברס נולד בתקופת מלחמת העולם הראשונה בבוסטון, מסצ'וסטס ושימש ככתב חדשות. כמתמטיקאי מחונן, הוא גילה נוסחה מתמטית שחולצה מתבליטים שנמצאו בקבר של פרעה. בעת דקלומה, אותה נוסחה מחברת את מוחו לממד גבוה - אותו הוא מחשיב כממד רביעי של הזמן - והוא מסוגל לשאוב אנרגיה של מהירות-על מתוך אותו ממד ולהשתמש בה. בשנת 1941 הוא עוטה לראשונה את חליפת השני כהשראה מדמותו של ג'יי גאריק מארץ-2, וקורא לעצמו בשם ג'וני קוויק ("ג'וני המהיר"). למרות שהנוסחה הגבירה משמעותית את מהירותו, הוא היה איטי בהרבה מגאריק, הפלאש מתור הזהב. לפני תקופת מלחמת העולם השנייה הוא נלחם נגד אסופת נבלי-על ומרגלים, ולבסוף גויס בידי ממשלת ארצות הברית לקבוצת גיבורי-העל "יחידת אול-סטאר". לאחר המלחמה, ג'וני שב להרפתקאותיו והצטרף לחברת הצדק של אמריקה בטרם הקבוצה התפרקה בתחילת שנות ה-50 של המאה ה-20 כאשר היא נחקרה בידי "ועדת הקונגרס המשותפת לפעילות אנטי-אמריקנית" הבדיונית על פעולות חתרניות עם הקומוניסטים ואולצה לחשוף את חבריה בפומבי. כמו שאר חבריו לקבוצה, ג'וני סירב ויצא לגמלאות, אך הבליח חזרה מדי פעם בשנות ה-50 ושנות ה-60 של המאה ה-20.
ביוגרפיה בדיונית > ג'ונתן צ'יימברס > לאחר המשבר

צ'יימברס חזר בשנות ה-80 של המאה ה-20 באירועי המשבר בעולמות האינסופיים, בהם ארץ-2 הושמד וקיומו התבטל לחלוטין. חרף גילו המתקדם, צ'יימברס לחם בקרב "שחרית הזמן" וכמו גיבורי-על אחרים שרד את השמדת עולמו. 
לאחר המשבר, דמותו שוכתבה, והוא נשא לאישה את ליבי לורנס - גיבורת-העל מתור הזהב ליברטי בל, להם נולדה בת בשם ג'סי, שהלכה בדרכי אביה. הנוסחה שהעניקה לג'וני את כוחותיו עזרה לשמור על צעירותו, ואם כי גילו הכרונולוגי היה בשנות ה-60 לחייו, הוא נראה פיזית כבן 40. גישתו ההרפתקנית ותשוקתו להישאר לוחם פשע גרם ליחסי נישואין מתוחים בינו לבין ליבי ולפרידות תכופות ביניהם למרות האהבה הגדולה ששררה ביניהם. יחד עם מקס מרקורי, ג'וני נלחם והביס את הנבל סאביטאר. כאשר הפלאש ההפוך פרופסור זום התחזה לבארי אלן, ג'יי גאריק ביקש את עזרתו של צ'יימברס, אך שני הגיבורים מתור הזהב לא יכלו לכוחו של הנבל, שאף שבר את רגלו של גאריק (אם כי הרגל החלימה לחלוטין מאז).
צ'יימברס היה נוכח גם בתקופתו של וולי וסט כפלאש, והוא ומקס מרקורי עזרו לו להילחם בפשע. בשעה שמרקורי הדריך את ווסט על כוח המהירות, לקח לג'וני זמן כדי להבין את מימד המהירות לתומו - מקס היה מסביר זאת בנוסח מיסטי בעת שג'וני ביקש הסברים בנוסח מתמטי. בדרך כלל, צ'יימברס היה מסתמך על הנוסחה שלו ועל הממד הרביעי ממנו שאב את האנרגיות. לבסוף, בקרב האחרון נגד סאביטאר, ג'וני הבין כי הממד הרביעי וכוח המהירות היו למעשה אותו כוח מאשר שני מקורות אנרגיה שונים. אולם, לאחר גילוי זה וספיגת כוח המהירות כולו, ג'וני הקריב את חייו כדי להציל את בתו מידיו של סאביטאר.
ביוגרפיה בדיונית > ג'ונתן צ'יימברס > הלילה האפל ביותר

ג'וני קוויק חוזר כחבר חיל הפקחים השחורים בחוברת Blackest Night: JSA #2, יחד עם חברי חברת הצדק אחרים שמתו בעבר. הוא פוגש בבתו ג'סי, שנטלה את זהות ליברטי בל ושינתה את תלבושתה כדי שתתאים לתלבושתו הישנה של אביה. שלא כמו הפקחים השחורים, המבקשים לנטול את חייהם של גיבורי-העל, ג'וני בילה זמן איכות עם בתו ומנסה לשכנעה כי הוא איננו רע.
ביוגרפיה בדיונית > גרסאות סינדיקט הפשע

פרק זה לוקה בחסר. אנא תרמו לוויקיפדיה ו.
כוחות ויכולות

לג'וני צ'יימברס יש חיבור לכוח המהירות - אם כי הוא רואה זאת כחיבור לממד הרביעי ולנוסחה המתמטית - שמעניק לו את מהירות העל הגבוהה ממחצית מהירות האור. עקב חיבורו לכוח המהירות, קצב גדילתו מואט עד לאירועי שעת אפס: משבר בזמן, בהם הוא התבגר משמעותית. חיבורו לכוח המהירות מעניק לו גם הילה שמונעת ממנו את חיכוך האוויר ואפקטים שונים שנגרמים ממהירויות-על. כמו בארי אלן ווולי וסט, ג'וני מסוגל לרטוט את גופו ולעבור דרך חומרים מוצקים. כמו כן, מהירותו הרבה מעניקה לו יכולת לדמות יכולת תעופה, כאשר הוא רץ במהירות גבוהה ומזנק לאוויר. לבסוף, הוא מסוגל להחלים מכל פציעה הודות ליכולת ריפוי מהירה.
בוליט (סרט)

| --- | --- |

כרזת הסרט בארצות הברית
 מבוסס על:  הספר "Mute Witness" מאת רוברט ל. פיש
 בימוי:  פיטר ייטס 
 הופק בידי:  פיליפ ד'אנתוני 
 תסריט:  אלאן טראסטמן הארי קליינר
 עריכה:  פרנק קלר 
 שחקנים ראשיים:  סטיב מקווין רוברט ווהן ז'קלין ביסט
 מוזיקה:  לאלו שיפרין 
 צילום:  ויליאם אי פראקר 
 מדינה:  ארצות הברית 
 חברת הפקה:  Solar Productions 
 חברה מפיצה:  האחים וורנר
 שיטת הפצה:  וידאו על פי דרישה 
 הקרנת בכורה:  ארצות הברית 7 באוקטובר 1968
 משך הקרנה:  91 דקות
 שפת הסרט:  אנגלית 
 סוגה:  סרט פשע, סרט פעולה, מותחן פשע, סרט מבוסס יצירה ספרותית 
 מקום התרחשות:  סן פרנסיסקו 
 תקציב:  4 מיליון דולר
 הכנסות:  42.3 מיליון דולר
 הכנסות באתר מוג'ו:   bullitt
 פרסים:  פרס אוסקר לעריכה הטובה ביותר (פרנק קלר) 
 דף הסרט ב־IMDb
 
בוליט (באנגלית: Bullitt) הוא סרט דרמה ופעולה ומתח אמריקאי משנת 1968 בכיכובם של סטיב מקווין, רוברט ווהן וז'קלין ביסט, המבוסס על ספר המתח "Mute Witness" מאת רוברט ל. פיש.
עלילה

גיבור הסרט הוא פרנק בוליט (סטיב מקווין), בלש קשוח במשטרת סן פרנסיסקו. התובע וולטר צ'למרס (רוברט ווהן) מטיל על בוליט להגן על ג'וני רוס, רואה חשבון משיקגו שמעל בכספי המאפיה ועתה מוכן למסור עדות כנגדם במטרה להציל את חייו. בוליט נדרש להגן על חיי העד מפני מתנקשים ששלחה אחריו המאפיה. בעוד התובע מקשה על בוליט להגן על העד, איתרו המתנקשים את בית המלון בו הוסתר העד, פרצו לחדרו ופצעו באורח אנוש אותו ואת השוטר ששמר עליו. בוליט, הנחוש לנקום, יוצא למצוד אחר הרוצחים.
במהלך הסרט ישנן מספר סצנות של מרדפי מכוניות שהפכו לקאלט בקולנוע, בהן סירב מקווין להשתמש בכפיל ונהג בהן בעצמו.
הערות שוליים

↑  אורי קליין, גלריה, סטיב מקווין: כוכב, מיתוס ואיקונה הוליוודית, באתר הארץ, 22 בספטמבר 2010.
↑  אמיר קמינר, מקווין עדיין חי, באתר ynet, 2 במרץ 2016.
↑  ניר בן זקן, זוכרים את בוליט? גם בפורד לא שוכחים, באתר ynet, 18 בינואר 2018.
↑  עירית שמגר, האופנוען שדהר אל האגדה, מעריב, ‏ 13 בנובמבר 1980.
| --- | --- |
בקרת זהויות :  BNE: XX3718684  BnF: cb16768179x (data)  CANTIC: a12092186  LCCN: no2003082915  SUDOC: 098316486  VIAF: 316753459   WorldCat (עם VIAF): 316753459
תומר ראב"ד

| --- | --- |

 לידה:  18 באפריל 1985 (בן 39) ישראל
 מדינה:  ישראל 
 מקום מגורים:  תל אביב
 ידוע בשל:  יו"ר בזק מנכ"ל בי קומיוניקיישנס דירקטור סגן נשיא בבנק ההשקעות Royal Bank of Canada
 מקצוע:  מנהל בנקאי השקעות איש עסקים עורך דין דירקטור
 בת זוג:  יפעת ראב"ד
 
תומר ראב"ד (נולד ב-18 באפריל 1985) הוא איש עסקים, מנהל בכיר, בנקאי השקעות ועורך דין. ראב"ד משמש כיו"ר קבוצת בזק וחברות הבנות שלה (YES, פלאפון, בזק בינלאומי ובזק און-ליין) לאחר מספר שנים כדירקטור פעיל בחברות אלו. בעבר כיהן גם כדירקטור בוואלה!. בנוסף, מכהן ראב"ד גם כמנכ"ל חברת בי קומיוניקיישנס, חברה ציבורית ובעלת השליטה בקבוצת בזק.
בעבר, כבנקאי השקעות בכיר בניו יורק, הוביל ראב"ד מספר רב של עסקאות מיזוגים, רכישות וגיוסי הון וחוב בתחום המדיה, התקשורת והטכנולוגיה בישראל ובארצות הברית כאשר סך העסקאות שליווה מסתכם במעל ל-400 מיליארד דולר. בין השאר, ליווה חברות כמו IBM, Disney,AT&T ו-Verizon. כמו כן, ראב"ד משמש כיועץ בכיר לקרן Searchlight Capital וייעץ וליווה בין השאר את רכישת השליטה בקבוצת בזק.